Anno Domini millesimo ducentesimo septuagesimo septimo statuta sunt haec apud Cistercium in Capitulo generali. 1.  In primis, diffinitio anno praeterito edita quod monachi non nisi de quadriennio in quadriennium mitterentur ad visitandum, sic temperatur, quod secundo anno mitti poterunt, hoc proviso quod tales mittantur, qui verbis et factis se ostendant clari nostri Ordinis zelatores. Monachi vero qui sic missi fuerint, quousque ad proprias domos revertantur, in abbates nullatenus eligantur. 2.  Item, diffinitio anno M CC LXI edita de convocatione abbatum de contributione facienda pro libertatibus Ordinis conservandis, inviolabiliter in suo robore perseveret. 3.  Item, diffinitioni anno praeterito factae de anniversariis, quae solent fieri in abbatiis singulis mensibus, additur quod qui celebraverint, pro anniversario celebrent illa die. 4.  Item, statuit et ordinat Capitulum generale quod nullus in Ordine nostro super causis motis in Ordine vel movendis litteras saecularium audeat impetrare, vel processum iudicum impedire. Qui contra fecerit, si abbas vel monachus fuerit, ipso facto noverit se suspensum ; si conversus fuerit, ablato sibi habitu, omni sexta feria sit in pane et aqua usque ad nutum Capituli generalis. 5.  Item, quoniam per frequentes emissiones personarum Ordinis clarum nomen ipsius multipliciter denigratur, multarumque propter hoc eveniunt pericula animarum, et Ordo noster propter emissiones huiusmodi apud religiosos et saeculares in *opprobrium* habeatur ; volens huic tanto discrimini Capitulum generale aliquod remedium adhibere, ordinat et diffinit, quod pro furto, carnali contagio, nullus de cetero emittatur ; quicumque vero in carnali contagio deprehensus fuerit vel convictus, si monachus fuerit, ablato sibi habitu, per decennium ultimus sit omnium et etiam novitiorum in ecclesia, in capitulo, et alibi, et teneatur ad omnes observantias regulares, scapulare curtum cum cappa habeat, et post triennium in tali habitu sacrorum ordinum officium poterit exercere. Si vero conversus fuerit, ablato sibi habitu, grossiori pane vescatur, et ultimus omnium habeatur, et omnibus capitulis conversorum quibus intererit, recipiat disciplinam per totum terminum supradictum. Deprehensi vero in furto vel proprietate poenitentias peragant in diffinitionibus constitutas, videlicet distinctione sexta capitulo septimo decimo, quae sic incipit : Monachus vel conversus, etc. Et in eadem distinctione capitulo duodecimo quae sic incipit : In singulis abbatiis, etc. Abbates, priores, suppriores et cellerarii qui in infligendis huiusmodi poenitentiis negligentes fuerint, gradum altaris non ascendant, quousque eis poenas indixerint supradictas ; et si in tali poenitentia adhuc similia commiserint, totaliter emittantur. 6.  Item, diffinitioni olim editae super professionibus abbatum, distinctione secunda, capitulo sexto quae sic incipit : Pro benedictione abbatum, etc., additur quod quicumque contra formam in diffinitionibus positam professionem suo dioecesano fecerit ipso facto pro deposito habeatur. 7.  Cum per confluentiam multorum mercatorum et nuntiorum principum et baronum venientium ad Capitulum generale, nimis gravetur mater nostra Cistercium, ac impediantur salubria nostri Ordinis negotia propter eos, et turbentur aliquando multi abbates propter praesentiam eorumdem, statuit et ordinat Capitulum generale, ut abbates quorum occasione tales veniunt expensas quas in Cistercio faciunt, refundere teneantur. 8.  Nullus prosequens causam depositionis suae de cetero intrare Cistercium tempore Capituli generalis permittatur. 9.  Omnibus abbatibus nostri Ordinis auctoritate Capituli generalis praecipitur ut summam sibi impositam pro decima Terrae sanctae et pro procurationibus Legati, anno sequenti apportent apud Divionem tempore Capituli generalis, consignandam domino Cistercii et quatuor primis abbatibus de Firmitate, de Pontiniaco, de Claravalle et de Morimundo ; et qui non apportaverint vel miserint pro depositis habeantur ; sententia vero anno praeterito lata contra non solventes in suo robore permanente. 10.  Abbas Sancti Viti in Piscaria qui nihil renuntiavit de poenitentia anno praeterito suis conversis iniuncta a Capitulo generali, et abbatibus in domo sua per suos conversos spoliatis non satisfecerit sicut a generali Capitulo extitit ordinatum, infra Pascha proximo venturum suos conversos compellat praedictos ad dictam poenitentiam faciendam, et si non satisfecerit, satisfaciat abbatibus spoliatis ; alioquin ex tunc non equitet, et sit extra stallum abbatis existens continue in conventu, donec praemissa fuerint adimpleta. 11.  Abbas Vallis magnae qui, ut relatum est fide digna relatione Capitulo generali, inhibuit priori suo ut poenitentiam non faceret ab ipso Capitulo iniunctam eidem, et abbates minus sufficienter recepit ad dictum Capitulum venientes, infra dominicam primam Adventus Domini proximo venturam, sit in pane et aqua sex sextis feriis in conventu. 12.  Item, statuit et ordinat Capitulum generale ut cum abbatia de Dalphino abbate caruerit, in patrem abbatem vota sua transferant monachi dictae domus. 13.  Abbas de Exterbac qui in quadam summa pecuniae et in quadam quantitate vini tenetur dominae de Peroes, et ipsam pecuniam et vinum saepe promisit solvere et non solvit, infra primam dominicam Quadragesimae satisfaciat dominae supradictae ; alioquin gradum altaris non ascendat, et sit extra stallum abbatis, donec dictae dominae fuerit satisfactum. 14.  Cum per inquisitionem factam super electione de Rufford per abbates de Gogessale et de Iora valle constiterit evidenter Capitulo generali quod frater Henricus monachus dicti loci ius in ipsa electione habeat, et repulsus fuerit minus iuste, ordinat et diffinit ipsum Capitulum, quod dictus Henricus pro vero abbate habeatur ibidem, si aliud canonicum non obstet. Abbates de Gogessale et de Ioravalle praedicti hanc diffinitionem exsequentur auctoritate Capituli generalis, patri abbati iniungendo, ut se super hoc in sequenti Capitulo generali recognoscat. 15.  Cum gravis querimonia super discordia inter moniales de Villari in Normania et patrem abbatem exorta ad aures Capituli generalis delata fuerit, ac ceterarum monialium de Ordine nostro status reformatione, ordinatione et provisione indigeat, Cisterciensi et Claraevallensi abbatibus committit ipsum Capitulum generale, ut super praemissis reformandi, ordinandi, disponendi, et providendi auctoritatem et potestatem plenariam habeant per se vel alios de voluntate et consensu dicti generalis Capituli. 16.  Item, cum detestabilis et horribilis et temeraria praesumptio fratris H. abbatis de Grosso bosco qui se gerit pro abbate Obazinae, nullo consensu et confirmatione patris abbatis vel missorum ab eo interveniente, et enormes excessus conventus dictae domus eiusdem aures propulsaverit Capituli generalis, non valens ipsum Capitulum tot excessus sub dissimulatione transire, ordinat et diffinit quod dictus frater H. a Deo (*sic*) et ab Ordine sententiam excommunicationis incurrat, si se de cetero gesserit pro abbate, et omnes de Ordine adhaerentes eidem, et ab officio alterius abbatiae deponitur in instanti. Super excessus vero monachorum et aliarum personarum dictae domus domino Cisterciensi totaliter committitur ut ipse in praemissis faciat et dictos excessus corrigat, secundum quod sibi videbitur expedire. Si vero conventus dictae domus Obazinae omnino rebellis fuerit, abbatibus et conventibus filiarum suarum inhibetur ne eis obediant in aliquo obedientiae genere usque ad nutum abbatis Cistercii supradicti. 17.  Item, super diversis et multiplicibus clamoribus de abbate et monachis Casaemarii ad Capitulum generale delatis, sic ordinat idem Capitulum generale et diffinit quod pater abbas per se vel per alium, abbatem Casaemarii quem ex nunc deponit Capitulum, denuntiet depositum auctoritate Capituli generalis. Si qui vero conspiratores inventi fuerint in eadem abbatia, idem pater abbas per se vel per alium contra ipsos procedat secundum Ordinis nostri formam, et eisdem abbas statuatur auctoritate patris abbatis, ita quod nullus eorum pro quibuslibet dictae dissensiones exortae hac vice abbatizat eisdem. 18.  Abbati de Bello prato praecipitur auctoritate Capituli generalis, ut fratrem P. quondam abbatem domus eiusdem, pro eo quod in magna summa pecuniae fideiussorem se constituit contra formam Ordinis, sicut diffinitur anno 1260 quae sic incipit : Nullus de Ordine, etc., plenius continetur, faciat carceri mancipari usque ad nutum Capituli generalis. 19.  Auctoritate Capituli generalis committitur domino Cistercii ut quandocumque sibi constiterit, quod abbatia Bonae vallis in spiritualibus et temporalibus in melius reformetur, eidem restituat visitationem filiarum suarum iuxta suae beneplacitum voluntatis. 20.  Cum multa horribilia et detestabilia et indicibilia de fratre N. abbate Sancti Martini in monte Viterbii et de fratribus Martino, Antonio et Bernardino monachis eiusdem domus aures propulsaverit Capituli generalis, cupiens idem Capitulum in talibus et tantis excessibus congruum remedium adhibere, ordinat et diffinit quod dictus abbas, quem ex tunc deponit Capitulum generale, districto carceri mancipetur usque ad nutum Capituli generalis. Frater vero Martinus prior ad domum unde professus fuit alias revertatur ; fratres vero Antonius et Bernardinus praedicti, tamquam iniquitatis filii, ab Ordine totaliter separantur, et ut sententia robur firmitatis obtineat, de Sancto Galgano et de Falera abbatibus auctoritate Capituli generalis sub poena depositionis et excommunicationis praecipitur ut ad dictam abbatiam Sancti Martini, recepta diffinitione praesenti, personaliter accedentes, dictam sententiam omni occasione remota executioni demandent, contradictores et rebelles per censuram Ordinis compellendo et quid inde fecerint, etc. 21.  Cum de abbate Mataplanae multa mala relata fuerint Capitulo generali, scilicet quod carnes comederit in villis vel civitatibus, et in multis aliis se habeat inhoneste, patri abbati et abbati Sacraemoeniae committitur ut super praemissis diligenter inquirant, et si ipsum culpabilem invenerint super istis, ipsum deponant auctoritate Capituli generalis, et quid inde fecerint sequenti anno Capitulo generali renuntiet. 22.  Cum abbas et conventus de Columbis teneantur annis singulis usque ad tempus praefinitum solvere Capitulo generali CC libras, pro eo quod ipsum Capitulum ipsos a debitis usurariis relevavit, et non solverunt ut tenentur, eidem abbati praecipitur ut infra kalendas februarii satisfaciat apud Cistercium de pecunia supradicta ; alioquin ex tunc pro deposito habeatur. Abbas Claraevallis Mediolanensis hoc ei denuntiet. 23.  Super iis quae dicta sunt de abbate de Ripalta, qui dicitur conspirator fuisse et in abbatem promotus, de Cilieto et de Sancto Andrea abbatibus committitur quatinus ad locum personaliter accedentes, diligenter inquirant, et si invenerint ita esse, ipsum deponant auctoritate Capituli generalis. 24.  Auctoritate Capituli generalis praecipitur ut frater Hugo monachus de Escureyo qui propter suum enormem excessum est emissus, non revertatur ad domum propriam sine licentia Capituli generalis. 25.  Venerabilium dominorum episcopi Baiocensis, abbatis Dionysii in Francia, et domini Guidonis de Tornebuc et aliorum multorum precibus acquiescens, concedit generale Capitulum ut frater Robertus, quondam abbas de Barberio, eligibilis habeatur. 26.  Sententiae latae *contra* inobedientes et rebelles, per iudices datos a generali Capitulo in causa Geripontis et Sancti Salvatoris, auctoritate Capituli generalis approbantur et etiam confirmantur. 27.  Abbati de Charreto praecipitur ex parte Capituli generalis ut domino Cistercii satisfaciat de pecunia in qua eidem tenetur, infra Nativitatem Domini ; alioquin pro deposito habeatur. 28.  Cum clamor ad aures Capituli generalis pervenerit de converso Fulcardimontis, qui male tractavit familiam domini Cistercii, et eis minas intulit et verba iniuriosa dixit eidem, et abbas dictae domus, qui dictum conversum non corripuit, poenitentiam levis culpae faciat intra Natalem Domini, tribus diebus uno eorum in pane et aqua. Conversus vero pedes ad portam Cistercii veniat, nec officium habeat, nec equitet sine licentia Capituli generalis. 29.  Abbati Pruliaci praecipitur auctoritate Capituli generalis ut fratrem Landricum conversum suum, qui est in Curia romana, infra Natalem Domini studeat ad domum propriam revocare. 30.  Item, ordinat et statuit Capitulum generale quod quicumque lanas, nisi tantum ad annum vendiderit, si abbas fuerit, a patre abbate deponatur ; cellerarii vero a propriis domibus emittantur. 31.  Abbati de Dora misericorditer conceditur ut ipse et filii sui semel remaneant de Capitulo generali. Abbatibus qui imponunt collectam pro libertatibus Ordinis defendendis in partibus illis firmiter iniungitur, ut super impositione collectarum huiusmodi, dictos abbatem de Dora et filios suos gravare non debeant ultra modum. 32.  Auctoritate Capituli generalis committitur de Campo et de Valle Dei abbatibus ut ad abbatiam de Esterbac personaliter accedentes, convocatis mercatoribus qui fuerint convocandi, et aliis creditoribus dictae domus, et inspectis instrumentis debitorum in quibus est obligata domus praedicta ac ipsius domus facultatibus compensatis, taxent certam quantitatem quae ad usus conventus et sustentationem sufficiat competenter, quarum facultatum residuum cedat in solutionibus debitorum, et quid inde fecerint, etc. 33.  Auctoritate Capituli generalis committitur abbati de Bello prato Metensi, ut abbatem de Claro loco compellat ad satisfaciendum mercatoribus metensibus praevia ratione. 34.  Cum abbatia Fontis Ioannis in spiritualibus et temporalibus sit multipliciter collapsa, et abbas domus illius de dilapidatione et negligentiis multis, et malo regimine domus eiusdem sit plurimum diffamatus, et contumax et inobediens patri abbati fuerit, deponitur in instanti. 35.  Abbas de Voto qui non venit per multos annos ad Capitulum, et abbas de Bullio qui non solvit decimam sibi impositam, deponuntur in instanti. Patres abbates hoc eis denuntient, vel faciant denuntiari. 36.  Item, de Arcu, de Rocha amatoris, de Rocadia, de Nucharia, de Aqua formosa, de Calasio, de Sagittario, de Sancto Angelo abbates qui anno praecedenti denuntiati fuerunt depositi, quorum aliqui, ut dicitur, sententiis non obediunt antedictis, tam ipsi quam omnes qui pro abbate se habuerint, excommunicationis sententia innodantur. Patres abbates hoc eis per se vel per alios denuncient. 37.  Cum super excessibus enormibus et detestabilibus nonni P. abbatis Callovii clamor validus et horribilis auribus Capituli generalis insonuerit, qui salva conscientia dissimulari non possunt, deponitur in instanti, et additur quod carceri mancipetur usque ad nutum Capituli generalis. 38.  Item, de Bono radio, de Thela, de Rupibus, de Domo Dei super Carum, de Pratea, de Fonte morum abbates qui sigillis suis litteras sigillatas ad palliandos dictos excessus confecerunt deponuntur in instanti. 39.  Cum ad aures Capituli generalis pervenerit quod abbas de Ripalta in visitatione filiae suae de Aqua longa inordinate processerit et dictum filium sine causa rationabili cedere compulerit, de Sancto Andrea et de Tilieto abbatibus committitur in plenaria Ordinis potestate ut personaliter accedentes ad locum, inquirant sollicite veritatem et quae corrigenda invenerint et statuenda, corrigant, statuant et reforment, tam in capite quam in membris, auctoritate Capituli generalis, et quid inde, etc. 40.  Cum ex relatione multorum Capitulo generali constiterit, quod monasterium Clarifontis ad tam intolerabilem paupertatem devenerit, quod, nisi celeriter adhibeatur remedium, locus idem ad irremediabile dissolutionis opprobrium deducetur, abbati Morimundi committitur ut per se vel per alium ad locum accedat et ibidem ordinet et statuat quaecumque ordinanda vel statuenda invenerit, secundum quod expedire viderit, et quid inde, etc. 41.  Super iis quae de abbate Claraevallis Mediolanen[sis] per visitatorem domus illius relata sunt Capitulo generali, de Sancto Andrea prope Ianuam et de Monte Amiato abbatibus committit Capitulum generale ut ad locum personaliter accedentes, super praemissis diligenter inquirant et quam citius poterint, transmittant dictam inquisitionem apud Cistercium sub sigillis suis fideliter interclusam. 42.  De Beatitudine et de Galgano abbatibus committitur ut compositionem factam inter abbatem Mellifontis et abbatem de Viridi ligno, auctoritate Capituli generalis faciant observari, sicut in instrumento super hoc confecto dicitur contineri. 43.  Cum abbas de Tinterna non potuerit, diu est, propter corporis invaletudinem venire ad Capitulum generale, patri abbati praecipitur ut si sequenti anno pro simili causa venire non potuerit ad sequens Capitulum generale, pater abbas eius recipiat cessionem. 44.  Abbates Hispaniae qui de commissionibus sibi factis anno praeterito nihil renuntiaverunt Capitulo generali, sequenti anno praedicta renuntient, alioquin ex tunc tribus diebus sustineant poenam levis culpae. 45.  Cum excessus graves et enormes fratris Ioannis monachi de Bello prato generali Capitulo frequenter fuerint nuntiati, patri abbati et proprio abbati committitur ut dictum monachum, vel per districtionem carceris vel per emissionem ad extraneas nationes, taliter corripiant et castigent ut ipse de cetero talia non attentet. 46.  Querela abbatis de Frigido monte contra abbatissam et conventum monialium de Paradiso iuxta Viterbium, de Monte Amiato et de Falera abbatibus committitur in plenaria Ordinis potestate, et quid inde, etc. 47.  Controversia inter abbatem Claraevallis et abbatissam et conventum monialium de Paradiso prope Viterbium, de Sancto Anastasio et de Monte Amiato committitur abbatibus in plenaria Ordinis potestate ut ad dictam abbatiam personaliter accedentes, corrigant et reforment quaecumque ibi repererint corrigenda, contradictores et rebelles per censuras Ordinis compellendo, et quid inde, etc. 48.  Querela abbatis de Valle lucenti contra abbatem de Pontigniaco, de Barbello et de Quintiaco abbatibus committitur in plenaria Ordinis potestate, et quid inde, etc. 49.  Querela abbatis de Olyva contra abbatem de Novo dobran, de Corbaz et de Dobrano abbatibus committitur in plenaria Ordinis potestate, et quid inde, etc. 50.  Querela abbatissae de Rameia contra abbatissam de Lymtri, de Villari et de Camberone abbatibus committitur in plenaria Ordinis potestate, et quid inde, etc. 51.  Querela abbatis de Mellifonte contra abbatem de Viridi ligno super filiatione domus de Comor, de Iugo Dei et de Yrmis abbatibus committitur in plenaria Ordinis potestate. 52.  Querela abbatis de T(h)ama contra abbatem de Stanleya in Wiltesir, de Dora et de Brueria abbatibus committitur in plenaria Ordinis potestate, et quid inde, etc. 53.  Querela abbatis de Sarvantia contra abbatem de Spina, de Sancto Prudentio et de Buxeto abbatibus committitur in plenaria Ordinis potestate. 54.  Querela abbatis de Surio(n) contra abbatem de Portu Sanctae Mariae, de Kyrie [eleison] et de Sancta Cruce abbatibus committitur in plenaria Ordinis potestate et quid inde, etc. 55.  Querela abbatissae de Foriscon contra abbatem de Villerio, de Wernery *Villerio,* de Sancto Benedicto abbatibus committitur in plenaria ordinis potestate, et quid inde, etc. 56.  Querela abbatis Vallis regis contra abbatem Signiaci, de Camberone et Castellione abbatibus committitur in plenaria Ordinis potestate, et quid inde, etc. 57.  Querela abbatis de Villa longa contra abbatissam Rivi viridi, de Borbona et de Ardorello abbatibus committitur in plenaria Ordinis potestate, et quid inde, etc. 58.  Querela abbatis de Albis petris contra abbatem de Eschalleis, de Prato benedicto et de Domo Dei super Charum abbatibus committitur in plenaria Ordinis potestate, et quid inde, etc. 59.  Querela abbatis de Rigniaco contra abbatem de Quintiaci, de Ripatorio et de Bello loco Lingonen[sis] abbatibus committitur in plenaria Ordinis potestate, etc. 60.  Petitio abbatis de Bergis, qui petit semel remanere de Capitulo, exauditur. 61.  Petitio de Asil(l)o et de Rancos abbatum qui petunt semel remanere de Capitulo exauditur. 62.  Petitio comitis Cornubiae, qui petit unam missam in quadam capella quam ipse aedificavit in monasterio de Elles quotidie celebrari, exauditur. 63.  Petitio abbatis de Alna, qui petit quod possit duos monachos emissos revocare, discretioni patris abbatis committitur qui faciat quidquid viderit expedire. 64.  Petitio abbatis de Claromarisco, qui petit quod possit aliquos monachos emissos ad domum propriam revocare, discretioni patris abbatis committitur, ita quod secundum consilium eius, qui minus culpabiles inventi fuerint, et idem abbas qui petit absolvi a susceptione hospitum per biennium exauditur. 65.  Petitio abbatis de Osseth, qui petit absolvi a susceptione hospitum per biennium, exauditur. 66.  Petitio abbatis de Oya, qui petit semel remanere a Capitulo, exauditur. 67.  Petitio abbatis de Obra, qui petit [semel] remanere a Capitulo, exauditur. 68.  Petitio abbatis de Dora, qui petit [semel] remanere de Capitulo, exauditur. 69.  Petitio abbatis de Olyva qui petit semel remanere a Capitulo, exauditur. 70.  Petitio abbatis de Strata, qui petit semel remanere a Capitulo, de speciali gratia cum intendat aedificare ecclesiam, exauditur. 71.  Petitio abbatis de Porta, qui petit absolvi a susceptione hospitum per biennium, dummodo conventum suum revocet, exauditur. 72.  Petitio abbatum de Arragonia, qui petunt anniversarium bonae memoriae domini Iac[obi] regis Arragoniae in monasteriis regni illius fieri, exauditur. 73.  Petitio abbatis de Monte salutis, qui petit anniversarium pro episcopo Conchensi in domo sua fieri et missam quotidianam pro dicto episcopo celebrari, exauditur. 74.  Petitio abbatis Aquae frigidae, qui petit quod possit revocare quosdam monachos et conversos emissos de dicta domo, discretioni patris abbatis committitur et faciat quod secundum Deum et Ordinem viderit expedire. 75.  Petitio regis Castellae, qui petit quod monasterium de Cartaginia quod aedificavit ad locum, qui vocatur abbatia Sanctae Mariae regalis Murtiae, transferatur cum omnibus libertatibus et gratiis eidem monasterio concessis a Capitulo generali, exauditur, et abbas Grandisylvae pater illius domus dictam domum visitet et abbatem instituat secundum nostri Ordinis instituta. 76.  Petitio domini Ambianensis episcopi, qui petit unum monachum de Claravalle, exauditur. 77.  Petitio comitis Blesensis, qui petit unum monachum de abbatiis ordinis nostri quarum ipse fundator est, exauditur dummodo vitae sit laudabilis et honestis officiis deputatus. 78.  Inspectio loci in quo fundare intendit abbatiam monialium comes Marchiae, de Hers windeusen et de Campo abbatibus committitur auctoritate Capituli generalis, et sit filia Beriensis et si expedire viderint incorporent Ordini, nullo alio mandato super hoc expectato. 79.  Inspectio loci, ad quem transferre intendit monialium monasterium Stephanus ministerialis Austriae, de Campo liliorum et de Sancta Cruce abbatibus committitur auctoritate Capituli generalis. 80.  Inspectio loci destructi et inspectio loci, in quo rex Bohemiae intendit reaedificare monasterium destructum, abbati Morimundi committitur auctoritate Capituli generalis ita quod per se vel per alium accedat ad loca, et quid inde fecerit, etc. 81.  Incorporatio monasterii Cepernulae in Ungaria quod incorporari petit Ordini nostro dominus epicopus Vespraenensis, de Loco Sanctae Mariae et Boqua abbatibus committitur ut ad locum personaliter accedentes, auctoritate Capituli generalis faciant quidquid secundum Deum et Ordinis nostri formam viderint expedire. 82.  Inspectio loci, in quo Palatinus Poloniae intendit fundare monasterium, de Colbas et de Chorin abbatibus committitur auctoritate Capituli generalis, et quid inde fecerint, etc. 83.  Pro felicis memoriae domino Adriano et domino Ioanni quondam Summis Pontificibus reddatur plenarium servitium per Ordinem universum. 